לח"י (יישוב)

לח"י (בעבר חוות יאיר) היא התנחלות בשומרון השוכנת בסמוך לנופים וליקיר, ומשקיפה על אפיקו של נחל קנה. היא עלתה על הקרקע בשנת 1999, ונקראת על שם ארגון המחתרת לוחמי חירות ישראל. שמה הקודם, "חוות יאיר", נקרא על שם מנהיג ומייסד הלח"י אברהם שטרן ("יאיר"), על שם יאיר בן מנשה הגלעדי המוזכר בספר דברים, ועל שם היישוב המקראי "חוות יאיר" אותו רואים המקימים כ"מאחז" העברי הראשון. ביישוב מתגוררות כ-100 משפחות. במקום יש מועדון אירועים, טיילת על שמו של אלכסנדר רובוביץ לוחם מחתרת הלח"י, גן טרום חובה, גן חובה, מעון ילדים, בית כנסת, ספריה וסניף של תנועת הנוער בני עקיבא. ביישוב אזור צימרים שבו יש ארבעה צימרים, את בריכות גידי ואת אומגת אלמגור, באורך של 300 מטרים, השלישית באורכה בישראל (אינה פעילה). למורדות לח"י נמצא ערוץ אלמגור (בערבית: "אל-מג'ור") של נחל קנה. היסטוריה היישוב הוקם לראשונה ב-1999 כמאחז על ידי ארבע משפחות שגרו לפני כן ביישוב הסמוך יקיר. בעלייה הראשונה לקרקע שמה של ההתנחלות היה תמנת חרס על שמו של היישוב המקראי תמנת חרס, והיישוב פונה עוד לפני שהמשפחות החלו להתגורר בבתיהן. ב-2001 הייתה עלייה נוספת לקרקע שבה שם היישוב שונה ל"חוות יאיר". הקרקע ליישוב הוקצתה על ידי ההסתדרות הציונית העולמית עד 2007, ומשרד השיכון השקיע מיליון ש"ח. לאחר פינוי, ההתנחלות הוקמה מחדש והפכה יישוב קבע (מאחז), המועצה אינה יכולה להוציא היתרי בנייה למקום, אך האדריכל של המועצה מסייעת למעוניינים לבנות את ביתם ביישוב. לפי דו"ח טליה ששון, היישוב הוקם על קרקעות משולבות: אדמות מדינה, סקר, ופלסטיניות פרטיות. ביוני 2006 מנה היישוב 18 משפחות. במאי 2008 הרסו המנהל האזרחי בריכת שחיה של משפחה מהיישוב. כבר למחרת החלה בניה מחודשת של הבריכה והסתיימה בתוך שבועות ספורים. ב-2009 החל המנהל האזרחי בהליכי הכשרה של היישוב. בשנת 2016 נקראו הרחובות ביישוב על שמות של לוחמי הלח"י וכביש הגישה ליישוב הורחב. כמו כן הוחלט שהכיכר שבמרכז היישוב שנמצאת סמוך לבית הכנסת תקרא על שמו של יצחק שמיר. בשנת 2017 הוקם מעיין חוות יאיר, מעיין מלאכותי, הכולל ארבע בריכות בטון בעומק של 50 סנטימטר. בסוף 2019 ותחילת 2020 נערכו עבודות במסגרתן נסלל כביש גישה נוסף לשכונה העליונה של היישוב, גם הוא כביש מכיוון יקיר ונופים. בינואר 2021 הסדירה המדינה את היישוב ונתנה לו מעמד של שכונה ביקיר. ביוני 2022 חובר היישוב לרשת החשמל. ביולי 2023 התגוררו ביישוב כ-100 משפחות.[דרוש מקור] מרבית התושבים עוסקים במקצועות חופשיים: עריכת דין, ראיית חשבון, רפואה, היי-טק, אנשי צבא ועוד. בתחילת דצמבר 2023, בזמן שהבעלים של "החווה של עדן" הסמוכה ליישוב היה במילואים במסגרת מלחמת חרבות ברזל, תקפו את החווה עשרות פלסטינים, שהשליכו אבנים לעבר עדרי הצאן ורועי הצאן של החוה ופצעו את אחד הרועים. עד 2025, שכן היישוב על קרקעות מדינה בתוך "הקו הכחול" (תחום התכנון) של ההתנחלות השכנה נופים. במאי 2025 החליטה ממשלת ישראל להסדיר את היישוב ולהעניק לו מעמד עצמאי. בנובמבר 2025 חתם מפקד פיקוד המרכז אבי בלוט על צו המסדיר את מעמד היישוב כיישוב עצמאי, בינואר 2026 שינתה ועדת השמות הממשלתית את שם היישוב מ"חוות יאיר" ל"לח"י". אתרים מצידה המערבי של לח"י נמצא אתר ארכאולוגי "חירבת שחאדה". באתר קירות אבן, חדרים, מערות ומחילות, בית בד עתיק ומקווה טהרה. במקום שכן היישוב היהודי הצפוני ביותר של הממלכה החשמונאית בשומרון. סמוך לנחל קנה נובע "עין תנור" (מכונה גם "מעיין הצבים"). המעיין נשפך לברכת מים טבעית, ברוחב ארבעה מטרים ועומק עד מטר וחצי. צפונית ליישוב נמצאת חורבת "חירבת פרדוסי", שזוהתה כיישוב יהודי ומתוארכת לתקופה ההרודיאנית, ובסמוך אליה נמצאת מצודה הנקראת "קצ'ר פורדיס", שנהרסה כמעט לחלוטין בעקבות בנייה בלתי חוקית של הכפר קראוות בני חסן. גלריה קישורים חיצוניים אתר האינטרנט הרשמי של לח"י חוות יאיר, באתר מועצה אזורית שומרון יום העצמאות תשע"ה בחוות יאיר (סרטון) עמיחי רובין, ‏סגירת מעגל: יאיר שטרן ביקר לראשונה בחווה ע"ש אביו, באתר "סרוגים", 25 באפריל 2012 הערות שוליים